ቪፒኤን "ኣብ ውሽጢ ዓቢይ መርበብ ናይ ባዕልኻ መርበብ ምፍጣር ኢዩ" ኢሉ ዝገልጾ ከኢላ እቲ ዓውዲ፡ ምሩቕ ኢንስቲትዩት ቴክኖሎጂ መቐለ፡ ሃበቶም በርሀ፡ ንባንክታት ከም ኣብነት ይጠቕስ። "ናይ ባዕሉ ኔትዎርክ [መርበብ] ዘለዎ ባንክ፡ ምስ ኣብ ዝተፈላለየ ከተማታት ዝርከቡ ጨናፍሩ ንምርካብ ቪፒኤን ይጥቀም።" በዘይካ'ዚ እቲ ተጠቀምቲ ኢንተርነት ብብዝሒ ዘዘውትርዎ ኢንተርነት ቪፒኤን "ዝተዓጸው መርበባት ሓሊፍካ ንምርኣይ፡ ዘለኻዮ ቦታ ንምሕባእ ማለት ኣብ ኢትዮጵያ ከሎኻ ካብ ኣሜሪካ ትጥቀም ከም ዘሎኻ" ንምምሳል'ውን የገልግል" ኢሉ ኣቶ ሃብቶም። ቪፒኤን ፈለማ ክመሃዝ ከሎ፡ ኣብ መንጎ ዋኒናት ውሑስ ዝኾነ ርክብ ብምፍጣር ኣብ ገዛ ኮይነካ ስራሓት ንምስላጥ ዝዓለመ እዩ ነይሩ። እንተኾነ ግና ኣብዚ እዋን፡ ንካልእ መዓላታት ዝያዳ ተፈላጥነት ረኺቡ ኣሎ። ዝኾነ መርበብ ሓበሬታ ክንከፍትን ኢንተርነት ክንጥቀምን ኣብ ንፍትነሉ እዋን ብመንገዲ እቲ ኣገልግሎት ኢንተርነት ዝህበና ዘሎ ትካል (ኢንተርነት ሰርቪስ ፕሮቫይደር) ኣቢልና ኢና ናብቲ ዝደለናዮ መርበብ ሓበሬታ ክንበጽሕ እንኽእል። ቪፒኤን ግና እቲ ናይ ኦንላይን ንጥፈታትና ብኻልእ ኮምፕዩተር (ሰርቨር) ከም ዝሓልፍ ብምግባር፡ መንነትናን እንታይ ንገብር ከም ዘሎናን ከም ዘይፍለጥ ይገብር። ነቲ መርበብ ሓበሬታ ድማ ካብ ካልእ ሃገር ንኸፍቶ ከም ዘለና ብምሕባር ነቲ ምኽልካል ክንሰግሮ የኽእል። ቪፒኤን ካበይ ንረኽቦ?
